和丹陽徐文度令君
作者：劉宰
朝代：宋

paragraphs: 微生嘆數奇，衰疾久見面。
遥聞鄉大夫，今日潘懷縣。
列宿羅胸中，可但書萬卷。
撫字究衷曲，誅求無俗見。
已多鍾子知，且上北海薦。
顧以疾自歉，往見身如絆。
緬想滄浪臺，吏退足清燕。
詩壇建旗鼓，來往紛俊彥。
未修維梓敬，徒起臨淵羨。
邂逅得披承，英風起衰懦。
靦顔謝不敏，多言幾誕謾。
歸來飭泓穎，秋暑尚嚴憚。
居然得新詩，大篇驚趣辦。
瑟縮綴苦語，緘題寄回便。
何當重扣門，一奏白石粲。